Bedreigde skilpaaie by Houtbaai vrygelaatHoutskilpaaie by Houtbaai in die see gelaat. (Foto: Verskaf) Bewaarders van die Two Oceans-akwarium in Kaapstad het Dinsdag vier bedreigde houtskilpaaie by die see in Houtbaai vrygelaat. Dié vier skilpaaie het aanvanklik in 2019 en vroeg vanjaar by die akwarium se seeskilpad-rehabilitasiesentrum beland weens verskeie redes. Mizu en Kaiyo, twee van die skilpaaie wat op 4 Februarie vrygelaat is, is in November deur lede van die Nasionale Seereddingsinstituut (NSRI) in die see by Kaappunt gevind. “Hulle het net gedryf en kon nie duik nie. Dit is gewoonlik ŉ teken van ernstige interne gesondheidsprobleme, maar ná net ŉ paar maande van sorg en liefde by ons rehabilitasiesentrum, kan hulle nou weer in die see vrygelaat word,” sê Renée Leeuwner, woordvoerder van die Two Oceans-akwarium. Die akwarium het ook vir Eileen vrygelaat, ŉ jong skilpad met drie vinne wat in 2019 gered is, pas nadat sy op die strand uitgebroei het. “Sy was toe nog nie sterk genoeg om saam met die ander klein skilpadjies in die see vrygelaat te word nie, maar het vinnig ontwikkel en is nou gereed om haar eie avontuur aan te pak,” sê Leeuwner. Evie, die laaste skilpad wat vrygelaat is, is op Nuwejaarsdag by Bettiesbaai gered en na die akwarium gebring. “Evie was vol alge en het ŉ groot wond aan haar kop gehad, wat gelyk het of ŉ vis haar gebyt het.” Leeuwner sê die kopwond het vinning herstel en Evie was dié week al gereed om vrygelaat te word.